དེར་མཐུད་ནས་ར་ཡང་ལྕགས་སྐུད་ཀྱི་སྟེང་དུ་འགྲོ་བ་འཁྲབ་སྟོན་བྱས།རྨིག་བཞི་ཆུང་དྲགས་པས་གཟབ་གཟབ་ཅུང་ཙམ་མ་བྱས་ཚེ་ས་ལ་ལྷུང་ཉེན་ཆེ་མོད།འོན་ཀྱང་འཚུབ་ཆ་སྤུ་ཙམ་མེད་པར་གོམ་པ་གཅིག་གཅིག་བྱས་ཏེ་མདུན་དུ་ཕྱིན།ངས་བར་མཚམས་མེད་པར་ར་ཡི་འཁྲབ་སྟོན་དེར་ཐལ་མོ་བརྡབས།སྲོག་ཆགས་ཀྱི་ལྟད་མོ་གཅིག་གི་རྗེས་སུ་གཅིག་མཐུད་པ་དང།ངའི་སེམས་ལ་མི་འདི་དག་ཇི་འདྲའི་བློ་གྲོས་ལྡན་པ་ལ་ཨང་སྙམ།མ་རབས་པྲ་ཚག་གི་སྤྲེའུ་ཡང་སྦྱོང་བརྡར་སྤྲད་དེ་ཅི་འདྲའི་ཁ་ལ་ཉན་པ་ཞིག་བཟོས་མི་འདུག་གམ།